Folketing
2004-10-28

Det kan man mene lidt forskelligt om, men jeg skal bare gøre opmærksom på, at hvis man kigger på alle de projekter, der bliver projekteret i det store trafikforlig, det gælder altså også resten af Frederikssundmotorvejen, det gælder også den manglende motorvej i Gudenådalen, det gælder alle områderne, så er der ikke sat penge af til dem. Det skal altså forhandles, når vi kender projekteringsgrundlaget, bl.a. fordi vi jo endnu ikke kender de eksakte beløb, hvor dyrt det er. Men det er klart, at når man har sat det her på dagsordenen, så er det, fordi vi fra vores side ønsker at forfølge sagen, og fordi vi ønsker at få det så hurtigt som muligt. Det vil også være det eneste rigtige, når vi nu samtidig forhåbentlig snart får besluttet os – og der er jeg meget enig med SF's ordfører – for at udvide kapaciteten mellem Københavns Hovedbanegård og Ringsted.